[pic] | KOMISIJA EVROPSKIH SKUPNOSTI |

Bruselj, 23.7.2008

COM(2008) 486 konč.

ČETRTO POROČILO KOMISIJE SVETU IN EVROPSKEMU PARLAMENTU

o ohranitvi vizumske obveznosti v nekaterih tretjih državah s kršitvijo načela vzajemnosti v skladu s členom 1(5) Uredbe Sveta (ES) št. 539/2001 o seznamu tretjih držav, katerih državljani morajo pri prehodu zunanjih meja imeti vizume, in držav, katerih državljani so oproščeni te zahteve, kakor je bila spremenjena z Uredbo (ES) št. 851/2005 glede mehanizma vzajemnosti

ČETRTO POROČILO KOMISIJE SVETU IN EVROPSKEMU PARLAMENTU

o ohranitvi vizumske obveznosti v nekaterih tretjih državah s kršitvijo načela vzajemnostiv skladu s členom 1(5) Uredbe Sveta (ES) št. 539/2001 o seznamu tretjih držav, katerih državljani morajo pri prehodu zunanjih meja imeti vizume, in držav, katerih državljani so oproščeni te zahteve, kakor je bila spremenjena z Uredbo (ES) št. 851/2005 glede mehanizma vzajemnosti

KAZALO

I. Uvod 3

II. Rezultati, doseženi od tretjega poročila Komisije o vzajemnosti 3

1. Vzpostavljena je popolna vzajemnost 3

1.1. Izrael 3

1.2. Malezija 4

1.3. Paragvaj 4

2. Nadaljnji napredek glede vzajemnosti od poročila z dne 13. septembra 2007 4

2.1. Avstralija 4

2.2. Brazilija 5

2.3. Država Brunej 5

2.4. Kanada 6

3. Brez napredka glede vzajemnosti od poročila z dne 13. septembra 2007 6

3.1. Japonska 6

3.2. Panama 7

3.3. Singapur 7

3.4. Združene države Amerike 8

III. Sklepne ugotovitve 10

I. Uvod

Uredba Sveta (ES) št. 539/2001 z dne 15. marca 2001 o seznamu tretjih držav, katerih državljani morajo pri prehodu zunanjih meja držav članic imeti vizume (Priloga I k Uredbi, „negativni seznam“), in držav, katerih državljani so oproščeni te zahteve (Priloga II k Uredbi, „pozitivni seznam“)[1], kakor je bila spremenjena z Uredbo Sveta (ES) št. 851/2005 z dne 2. junija 2005[2], je temeljni instrument naše skupne vizumske politike, ki predvideva tudi mehanizem vzajemnosti v primerih, v katerih tretje države s pozitivnega seznama ohranijo ali uvedejo vizumsko obveznost za državljane ene države članice ali več. Prvo[3] in drugo poročilo o vizumski vzajemnosti[4] vsebujeta popoln opis tega mehanizma.

V svojem tretjem poročilu[5] leta 2007 je Komisija ugotovila, da se je dialog s tretjimi državami v skladu z novim mehanizmom vzajemnosti izkazal za učinkovitega. Popolna vzajemnost je bila vzpostavljena z Novo Zelandijo in Mehiko. Pomemben napredek je bil dosežen v pogovorih z Avstralijo. Poleg tega naj bi se kmalu začela pogajanja z Brazilijo za sklenitev splošnega sporazuma o izvzetju iz vizumske obveznosti. Za Kanado in Združene države Amerike (ZDA) je bilo ugotovljeno, da je bil dosežen le majhen napredek. Če se bo to stanje nadaljevalo, bo treba razmisliti o ustreznih povračilnih ukrepih.

Svet je v svojih ugotovitvah z dne 18. septembra 2007 upošteval poročilo Komisije in navedel, da bodo pristojni organi Sveta nadaljevali razpravo.

Četrto poročilo obravnava pristope Komisije od septembra 2007 do tretjih držav, ki so na pozitivnem seznamu in ohranjajo vizumsko obveznost za državljane ene države članice ali več.

II. Rezultati, doseženi od tretjega poročila Komisije o vzajemnosti

Po predstavitvi tretjega poročila Svetu 18. septembra 2007 je Komisija dejavno nadaljevala svoja prizadevanja.

1. Vzpostavljena je popolna vzajemnost

1.1. Izrael

Uradno obvestilo: Romunija

1. marca 2008 je začel veljati „odlok o vstopu v Izrael“ (izvzetje iz vizumske obveznosti) (sprememba 5768-2008), ki določa, da so vsi romunski državljani izvzeti iz vizumske obveznosti pri vstopu v Izrael za kratkoročno bivanje.

Ocena

Vzajemnost na področju izvzetja iz vizumske obveznosti je zdaj v celoti vzpostavljena za vse države članice in pridružene države.

1.2. Malezija

Uradno obvestilo: Bolgarija

Bolgarija je 21. januarja 2008[6] obvestila Komisijo, da so od 18. decembra 2007 bolgarski državljani izvzeti iz vizumske obveznosti za vstop v Malezijo za kratkoročno bivanje.

Ocena

Vzajemnost na področju izvzetja iz vizumske obveznosti je zdaj v celoti vzpostavljena za vse države članice in pridružene schengenske države.

1.3. Paragvaj

Uradni obvestili: Bolgarija, Romunija

Bolgarija je Komisijo obvestila, da je sporazum o izvzetju iz vizumske obveznosti, podpisan 17. marca 2006, začel veljati 27. marca 2008[7]. Posledično bolgarski državljani ne potrebujejo vizuma ob vstopu v Paragvaj za kratkoročno bivanje. Organi Paragvaja so 10. avgusta 2008 Komisijo obvestili, da v skladu z dekretom (Decreto) št. 1038 z dne 17. maja 2007 romunski državljani ne potrebujejo vizuma ob vstopu v Paragvaj za kratkoročno bivanje.

Ocena

Vzajemnost na področju izvzetja iz vizumske obveznosti je zdaj v celoti vzpostavljena za vse države članice in pridružene schengenske države.

2. Nadaljnji napredek glede vzajemnosti od poročila z dne 13. septembra 2007

2.1. Avstralija

Sedanje stanje

Avstralija zahteva elektronsko odobritev potovanja (Electronic Travel Authority – ETA) za državljane 14 držav članic (Belgija, Danska, Nemčija, Grčija, Španija, Francija, Italija, Luksemburg, Malta, Nizozemska, Avstrija, Portugalska, Finska in Švedska) ter Islandije in Norveške.

Za državljane 11 držav članic (Bolgarija, Češka, Estonija, Ciper, Latvija, Litva, Madžarska, Poljska, Romunija, Slovenija in Slovaška) se zahteva elektronski vizum (e676). Za državljane vseh teh enajstih držav članic se uporablja sistem „samodejne izdaje“ (glej Prilogo 2 prvega poročila o vizumski vzajemnosti za nadaljnja pojasnila glede elektronskih vizumov in sistema „samodejne izdaje“[8]).

Ukrepi za vzpostavitev vzajemnosti

Avstralija je od poročila z dne 13. septembra 2007 zagotovila status „samodejne izdaje“ preostalim štirim državam članicam: Slovaški od 20. marca 2008, Bolgariji, Poljski in Romuniji pa od 16. junija 2008.

Avstralija je odložila uvedbo sistema eVisitors s sredine leta 2008 na oktober 2008. Vse države članice in pridružene schengenske države bodo lahko ne glede na sedanji status prve koristile ugodnosti sistema eVisitors.

Glede na informacije, ki jih je posredoval oddelek za priseljevanje in državljanstvo Avstralije (DIAC), sistem eVisitors zagotavlja naslednje:

- mehanizem eVisitor omogoča vstop v Avstralijo v turistične ali poslovne namene za največ tri mesece ob vsakem vstopu,

- eVisitor bo veljal 12 mesecev od dneva, ko se podeli,

- vloga za eVisitor se izpolni na spletu in je brezplačna.

Ocena

Komisija pozdravlja sprejetje Bolgarije, Poljske, Romunije in Slovaške v sistem „samodejne izdaje“. To pomeni, da lahko vse države članice uporabljajo sistem „samodejne izdaje“ ali zaprosijo za ETA.

Komisija pozdravlja izvajanje sistema eVisitors, saj bo to pomenilo enako obravnavanje vseh držav članic. Kljub temu bo Komisija podrobno spremljala izvajanje sistema eVisitors, da se enako obravnavanje zagotovi tudi v praksi. Ko bodo na voljo vse informacije o sistemu eVisitors, bo Komisija pripravila oceno o tem, ali je ta sistem enakovreden schengenskemu postopku vloge za izdajo vizuma, kakor je opredeljen v Skupnih konzularnih navodilih, ali ne.

2.2. Brazilija

Sedanje stanje

Državljani petih držav članic, namreč Cipra, Estonije, Latvije, Litve in Malte, morajo še vedno imeti vizum ob vstopu v Brazilijo.

Z verbalno noto št. 9752 z dne 7. novembra 2007[9] je Romunija obvestila Komisijo, da so od 11. novembra 2007, ko je začel veljati sporazum med vlado Romunije in vlado Federativne republike Brazilije glede odprave vizumskega sistema, romunski državljani izvzeti iz vizumske obveznosti za tranzit in kratkoročna potovanja.

Ukrepi za vzpostavitev vzajemnosti

Svet je 18. aprila 2008 sprejel sklep o pooblastitvi Komisije, da začne pogajanja za sklenitev sporazuma med Evropsko skupnostjo in Brazilijo o vizumskem izvzetju za kratkoročno bivanje. Komisija se je 2. julija 2008 sestala z brazilsko delegacijo v EU, da bi začeli pogajanja za sporazum o izvzetju iz vizumske obveznosti za kratkoročno bivanje. Na sestanku sta se stranki sporazumeli o načrtu potekanja teh pogajanj, katerih cilj je, da se sporazum čim prej podpiše.

Ocena

Komisija pozdravlja začetek pogajanj o izvzetju iz vizumske obveznosti za kratkoročno bivanje in naredila bo vse, kar je v njeni moči, da se sporazum čim prej sklene.

2.3. Država Brunej

Sedanje stanje

Vse države članice in pridružene države lahko koristijo izvzetje iz vizumske obveznosti za bivanje do 30 dni.

Ukrepi za vzpostavitev vzajemnosti

Z verbalno noto št. 3668 z dne 22. aprila 2008 je Romunija obvestila Komisijo, da so romunski državljani na podlagi odločitve države Brunej glede ukinitve vizumske obveznosti od 1. februarja 2008 izvzeti iz vizumske obveznosti za bivanje do 30 dni. Na spletni strani ministrstva za zunanje zadeve države Brunej je navedeno, da lahko vse države članice in pridružene države koristijo izvzetje iz vizumske obveznosti za bivanje do 30 dni.

Ocena

Država Brunej odobri izvzetje iz vizumske obveznosti za 30 dni večini držav, s katerimi ima sklenjen dogovor o izvzetju iz vizumske obveznosti. Na podlagi informacij na spletni strani ministrstva za zunanje zadeve države Brunej se izvzetje iz vizumske obveznosti za bivanje do 90 dni zagotovi le imetnikom običajnih strojno berljivih potnih listov ZDA. Ker za državljane ene tretje države velja ugodnejši režim, bo Komisija prosila organe države Brunej za pojasnilo glede tega razlikovanja in po prejetju pojasnila ocenila stanje v zvezi z državo Brunej.

2.4. Kanada

Sedanje stanje

Za državljane Bolgarije in Romunije velja vizumska obveznost.

Ukrepi za vzpostavitev vzajemnosti

Od poročila iz leta 2007 je Kanada odpravila vizumsko obveznost za državljane šestih držav članic: za Češko in Latvijo 31. oktobra 2007 ter za Madžarsko, Litvo, Poljsko in Slovaško 29. februarja 2008. Za Litvo in Poljsko bo od 1. januarja 2009 veljalo, da lahko brez vizuma v Kanado potujejo le imetniki biometričnih potnih listov.

Kanadska delegacija je izvedla tehnične preglede v Romuniji od 14. do 16. aprila 2008 ter v Bolgariji 17. in 18. aprila 2008, da bi ocenila razmere v zvezi z vizumsko obveznostjo. Končna poročila o teh pregledih naj bi bila pripravljena avgusta 2008.

Ocena

Komisija pozdravlja odpravo vizumske obveznosti za državljane Češke, Madžarske, Latvije, Litve, Poljske in Slovaške. Komisija bo nadaljevala pogovore s Kanado, katerih cilj je odprava vizumske obveznosti za državljane Bolgarije in Romunije. Komisija si bo tudi prizadevala, da bo dosegla enake pravice za vse državljane držav članic EU glede statusa njihovih potnih listov, da se doseže popolna vzajemnost s Kanado.

3. Brez napredka glede vzajemnosti od poročila z dne 13. septembra 2007

3.1. Japonska

Sedanje stanje

Za državljane Romunije še vedno velja vizumska obveznost.

Ukrepi za vzpostavitev vzajemnosti

Z dopisom z dne 10. aprila 2008 je veleposlanik Japonske pri Evropski uniji obvestil Komisijo, da japonski organi trenutno proučujejo možnost sprejetja ukrepa, da se izvzetje iz vizumske obveznosti razširi na romunske državljane za kratkoročno bivanje na Japonskem. Japonski organi so Komisijo in Romunijo povabili k sodelovanju pri zbiranju zadevnih informacij za odpravo nekaterih pomislekov japonskih organov, preden razširijo izvzetje iz vizumske obveznosti.

Ocena

Komisija upošteva odgovor Japonske, poslan 10. aprila 2008, vendar pričakuje še popoln odgovor na svoj dopis, poslan julija 2007. V skladu z besedilom, sprejetim na vrhu med EU in Japonsko leta 2008, Komisija ponovno zahteva popolno vzajemnost glede odprave vizumov za državljane vseh držav članic EU in poudarja pomen, ki so ga voditelji EU in Japonske dali reševanju tega vprašanja.

3.2. Panama

Sedanje stanje

Za državljane Bolgarije in Romunije še vedno velja vizumska obveznost.

Ukrepi za vzpostavitev vzajemnosti

Po verbalnih notah z dne 5. julija 2007 in 10. aprila 2008, s katerima so bili pozvani, naj odpravijo vizumsko obveznost za bolgarske in romunske državljane, so organi Paname 7. maja 2008 odgovorili, da so bili sproženi upravni postopki za odpravo vizumske obveznosti za bolgarske in romunske državljane.

Ocena

Organi Paname so potrdili svojo namero odpraviti vizumsko obveznost za bolgarske in romunske državljane in so v ta namen sprožili svoje notranje postopke. Komisija meni, da je treba organom Paname dati na voljo razumljiv čas za dokončanje teh upravnih postopkov. Vendar je treba ta postopek natančno spremljati, da se spodbudi hitra rešitev tega odprtega vprašanja glede vizumske vzajemnosti.

3.3. Singapur

Sedanje stanje

Izvzetje iz vizumske obveznosti je omejeno na bivanje do 30 dni za osebe, ki pripotujejo z letalom, in 14 dni za osebe, ki pripotujejo po morju ali kopnem, kar pa se lahko lokalno podaljša za dve obdobji po 30 dni v skladu s splošno shemo za izvzetje iz vizumske obveznosti. Vendar za državljane treh držav (Avstralija, Južna Koreja in Združene države Amerike) velja prednostna obravnava, ki omogoča 90-dnevno bivanje v Singapurju.

Ukrepi za vzpostavitev vzajemnosti

Komisija je 13. februarja 2008 singapurske organe povabila na sestanek na tehnični ravni, da bi razpravljali o možnostih vzpostavitve popolne vzajemnosti v skladu usmeritvijo iz tretjega poročila o vzajemnosti: ali enostransko izvzetje za obdobje treh mesecev ali podpis sporazuma o izvzetju iz vizumske obveznosti.

Singapurski organi so 1. aprila 2008 Komisijo obvestili, da svojega vizumskega programa ne bodo spreminjali. Poleg tega so poudarili, da potekajo pogajanja o sporazumu o izvzetju iz vizumske obveznosti s Češko, Estonijo in Bolgarijo, ki bi njihovim državljanom omogočil vstop v Singapur za 90 dni, ne da bi morali zaprositi za podaljšanje. Češka in Bolgarija sta Komisijo obvestili, da s Singapurjem trenutno ne potekajo nobena pogajanja. Estonija pa še ni predložila nobenih informacij.

Ocena

Komisija obžaluje, da državljanom EU ni bilo odobreno trimesečno bivanje brez vizuma, saj imajo singapurski državljani pravico bivanja „treh mesecev v šestih mesecih“ brez vizuma v EU. Poleg tega Komisija ugotavlja, da nič ne kaže na to, da bi izvzetje iz vizumske obveznosti za državljane EU doseglo isto raven, kot jo imajo države s prednostno obravnavo.

Zato Komisija predlaga, da se, medtem ko se proučujejo informacije, ki so jih poslali Singapur in države članice glede pogajanj o sporazumu o izvzetju iz vizumske obveznosti, razmisli o uvedbi povračilnih ukrepov v skladu s členom 1(4) Uredbe Sveta 539/2001.

3.4. Združene države Amerike (ZDA)

Sedanje stanje

Za državljane Bolgarije, Češke, Estonije, Grčije, Cipra, Latvije, Litve, Madžarske, Malte, Poljske, Romunije in Slovaške velja vizumska obveznost.

Ukrepi za vzpostavitev vzajemnosti

Komisija je še naprej zavzeto sprožala vprašanje nevzajemnosti z organi ZDA na tehničnih in političnih ravneh, zlasti na ministrski trojki za pravosodje in notranje zadeve med EU in ZDA 10. in 11. decembra 2007, zasedanju ministrske trojke za pravosodje in notranje zadeve med EU in ZDA 12. in 13. marca 2008 ter vrhu med EU in ZDA 10. junija 2008.

Organi ZDA so 30. januarja 2008 Komisiji predložili dva osnutka memorandumov o soglasju, ki ju ZDA nameravajo podpisati z državami kandidatkami za program za odpravo vizumov (Visa Waiver Program) in državami, ki so že vključene v ta program. Osnutek memoranduma o soglasju je vseboval številne elemente, ki so v pristojnosti ES, npr. elektronski sistem za odobritev potovanja (ESTA), strožje standarde za potovalne listine in določbe o informacijah, ki se zbirajo na podlagi schengenskih pravil.

Odbor stalnih predstavnikov (Coreper) je 12. marca 2008 dal soglasje za dvotirni pristop: „Da se omogoči vključitev vseh držav članic EU v program za odpravo vizumov ZDA, je bil dosežen sporazum, da lahko države članice začnejo ali razvijejo dvostranske obveze z ZDA. V tem okviru je treba še naprej spoštovati zakonodajo ES in o vsem obveščati Komisijo. Element ES, o katerem se bo pogajala Komisija, bo v skladu s skupnim pristopom, dogovorjenim 5. marca 2008.“ Na zasedanju ministrske trojke za pravosodje in notranje zadeve med EU in ZDA 12. in 13. marca 2008 so ES in ZDA v izjavi soglašale, da bodo izvajale ta dvotirni pristop: „O zadevah, ki spadajo v nacionalno pristojnost, bodo razpravljali nacionalni organi, o tistih, ki spadajo v pristojnost EU, pa bodo razpravljali organi EU.“

Kar zadeva element ES–ZDA tega dvotirnega pristopa, je Svet 18. aprila 2008 sprejel tudi sklep o pooblastitvi Komisije, da začne pogajanja za sporazum med Evropsko skupnostjo in ZDA o nekaterih pogojih za dostop do programa za odpravo vizumov ZDA v skladu s členom 711 zakona iz leta 2007 o izvajanju priporočil Komisije za 11. september (Implementing Recommendations of the 9/11 Commission Act of 2007). V skladu s tem pooblastilom je Komisija pripravila osnutek sporazuma med EU in ZDA, ki so ga potrdile države članice. Namen tega sporazuma je spremljati izpolnjevanje pravnih zahtev ZDA, ki spadajo v pristojnost ES, za vstop in nadaljnje sodelovanje v programu za odpravo vizumov. Ta osnutek sporazuma je bil podlaga za prvo srečanje med Komisijo in organi ZDA, ki je bilo 29. aprila 2008, in sicer glede pogojev programa za odpravo vizumov ZDA, ki spadajo v pristojnost ES. Na srečanju so ZDA potrdile svojo zavezanost k sodelovanju pri razvoju elementa ES.

Izmenjava informacij je ključna skrb organov ZDA v okviru elementa ES. Vendar Komisija in države članice menijo, da izmenjava informacij iz podatkovnih zbirk EU (npr. Eurodac in SIS) s tretjimi državami zaradi pravnih omejitev ni mogoča. Kljub temu bo Komisija še naprej vzporedno proučevala možnosti za izmenjavo informacij z organi ZDA. To je bilo ponovno izraženo v dopisu, ki ga je podpredsednik Barrot 25. junija 2008 poslal sekretarju Chertoffu, v katerem je poudaril potrebo po spremljanju izpolnjevanja pravnih zahtev ZDA, ki spadajo v pristojnost ES (vračanje državljanov, strožji standardi za potovalne listine in varnost letališč), za vstop ali nadaljevanje sodelovanja v programu za odpravo vizumov. ZDA na ta dopis še niso odgovorile.

Kot del elementa ES mora Komisija tudi oceniti, ali je odobritev potovanja v okviru ESTA enakovredna vizumski obveznosti ali ne. V zveznem registru ZDA so bila 9. junija 2008 objavljena začasna pravila za ESTA. Komisija bo opravila predhodno oceno na podlagi teh začasnih pravil o tem, ali je odobritev ESTA enakovredna schengenskemu postopku vloge za izdajo vizuma, kakor je opredeljen v Skupnih konzularnih navodilih, ali ne, skupaj z analizo učinkov ESTA na varstvo osebnih podatkov. Vendar bo Komisija končno oceno lahko dala šele, ko bodo v zveznem registru objavljena končna pravila, tj. 60 dni pred začetkom veljavnosti.

Kar zadeva dvostranske sporazume, je sedem držav članic podpisalo memorandum o soglasju z ZDA: Češka 27. februarja 2008, Estonija in Latvija 12. marca 2008, Madžarska, Litva in Slovaška 17. marca 2008 ter Malta 11. aprila 2008. Poleg tega je Bolgarija 17. junija 2008 z ZDA podpisala začasno deklaracijo, v kateri so poudarjene varnostne zahteve programa za odpravo vizumov. Da bi izboljšale sodelovanje na področju boja proti terorizmu, vključno s sodelovanjem med obveščevalnimi skupnostmi pri izmenjavi informacij glede terorističnih groženj, ZDA želijo skleniti dvostranske dogovore z nekaterimi državami članicami. Na primer, Nemčija je 11. marca 2008 podpisala sporazum o okrepitvi sodelovanja pri preprečevanju hudih kaznivih dejanj in boju proti njim, Madžarska pa je 20. maja 2008 podpisala sporazum z ZDA o izmenjavi informacij o nadzoru znanih ali domnevnih teroristov.

Ocena

Od poročila z dne 13. septembra 2007 so ZDA podpisale sedem memorandumov o soglasju z državami članicami in eno začasno deklaracijo z eno državo članico, sodelovale so v pogajanjih o elementu ES in objavile začasna pravila za ESTA. Vendar se nobena dodatna država članica ni pridružila programu za odpravo vizumov. EU in ZDA so večkrat potrdile svoj skupni cilj, ki je čim prej doseči varno potovanje brez vizumov med državami članicami in ZDA ob polnem upoštevanju veljavne zakonodaje. To je bilo nazadnje ponovno poudarjeno na vrhu med EU in ZDA 10. junija 2008, na katerem so v skupno dogovorjeni izjavi vrha poudarili: „Sodelovali bomo, da bomo okrepili varnost potovanj brez vizumov, in ZDA ostajajo zavezane čim prejšnji razširitvi svojega programa za odpravo vizumov na vse države članice EU, kar vključuje sprejetje novih držav članic EU v program za odpravo vizumov še letos.“

Glede na zgoraj navedeno Komisija meni, da bo treba, če ZDA ne bodo izpolnile svoje obljube, da bodo še pred koncem leta vključile nove države članice EU v program za odpravo vizumov, razmisliti o ustreznih ukrepih proti ZDA, da se pospeši napredek k popolni vzajemnosti. Komisija bo predlagala povračilne ukrepe, npr. začasno ponovno uvedbo vizumske obveznosti za državljane ZDA, ki imajo diplomatski ali službeni potni list, od 1. januarja 2009, razen če ZDA pred koncem leta 2008 ne vključijo novih držav članic EU v program za odpravo vizumov. Ta začasni ukrep bi se ukinil, ko bi bil na področju vizumske vzajemnosti z ZDA dosežen dejanski napredek. Glede ESTA bo Komisija zagotovila najprej predhodno oceno, končno oceno pa po tem, ko bodo končna pravila objavljena v zveznem registru.

III. Sklepne ugotovitve

Komisija meni, da se je od zadnjega poročila z dne 13. septembra 2007 dialog s tretjimi državami v skladu z novim mehanizmom vzajemnosti znova pokazal kot učinkovit. Popolna vizumska vzajemnost je bila dosežena z tremi tretjimi državami (Izrael, Malezija in Paragvaj). Poleg tega je Komisija dosegla znaten napredek v dialogu s Kanado, ki vizumsko obveznost ohranja le še za Bolgarijo in Romunijo. V dialogu z Avstralijo je Komisija za vse države članice dosegla dostop do „samodejne izdaje“ in enako obravnavanje državljanov vseh držav članic od oktobra 2008 dalje. Kljub temu se bo izvajanje avstralskega sistema eVisitors natančno spremljalo. Začela so se pogajanja za sporazum med Evropsko skupnostjo in Brazilijo o vizumskem izvzetju za kratkoročno bivanje, da se doseže popolna vzajemnost z Brazilijo.

Z Japonsko, Panamo, Singapurjem in ZDA ni bilo napredka. Za Singapur Komisija predlaga, da se uvedejo povračilni ukrepi, če v razumnem času ne bo dosežena popolna vzajemnost.

Kar zadeva ZDA, kljub vsem prizadevanjem Komisije in posameznih držav članic ter obljubam ZDA, da bodo pred koncem leta vključile nove države članice EU v program za odpravo vizumov, dejanski napredek ni bil dosežen. Zato bo Komisija predlagala povračilne ukrepe, npr. začasno ponovno uvedbo vizumske obveznosti za državljane ZDA, ki imajo diplomatski ali službeni potni list, od 1. januarja 2009, če ne bo nobenega napredka. Glede ESTA ZDA bo Komisija pripravila najprej predhodno oceno, končno oceno pa po tem, ko bodo končna pravila objavljena v zveznem registru.

Glede na pomembnost vzpostavitve popolne vzajemnosti Komisija napoveduje, da bo novo poročilo Evropskemu parlamentu in Svetu predložila najpozneje 30. junija 2009, čeprav bi takšno poročilo v skladu s členom 1(5) Uredbe Sveta (ES) št. 851/2005 morala formalno predložiti šele 30. junija 2010.

[1] UL L 81, 21.3.2001, str. 1.

[2] UL L 141, 4.6.2005, str. 3.

[3] COM(2006) 3 konč.

[4] COM(2006) 568 konč.

[5] COM(2007) 533 konč.

[6] UL C 62, 7.3.2008, str. 2.

[7] Čakamo na uradno obvestilo Bolgarije.

[8] COM(2006) 3 konč.

[9] UL C 19, 25.1.2008, str. 1.